ต่างชาติถล่มบิ๊กแคปเตือนอย่ารีบซื้อยังไม่รู้อนาคต
นักลงทุนชิงขายหุ้นหนีตาย บิ๊กแคปตกเป็นเป้านิ่งถล่ม
12 เม.ย. 2553

นักลงทุนชิงขายหุ้นหนีตาย บิ๊กแคปตกเป็นเป้านิ่งถล่ม 
นางภัทรียา เบญจพลชัย กรรม การและผู้จัดการตลาดหลักทรัพย์แห่งประเทศไทย เปิดเผยว่า หุ้นที่จะปรับตัวลงวันนี้มีหลายปัจจัย ทั้งจะมีวันหยุดหลายวัน และเหตุการณ์รุนแรง ทำให้นักลงทุนต่างชาติที่เข้ามาซื้อตั้งแต่ดัชนีอยู่ปลาย 600 จุดขายออกมาก่อน 
ผู้จัดการตลาด กล่าวว่า ในช่วงวันหยุดได้คุยกับหลายฝ่าย ซึ่งโบรกเกอร์ที่ติดต่อกับลูกค้าต่างชาติให้ข้อมูลว่านักลงทุนแสดงความกังวลและเป็นห่วงมาก ว่าเหตุรุนแรงอาจจะทำให้ทิศทางการเมืองและเศรษฐกิจไทยเปลี่ยนแปลงไป ทั้งนี้ภาพที่ไม่ยังชัดเจนจึงจำเป็นต้องขายหุ้นก่อน 
สำหรับข้อมูลจากบริษัทหลักทรัพย์จัดการกองทุน (บลจ.) พบว่าบางแห่งก็พร้อมจะเข้ารับหุ้นพื้นฐานดีหากราคาลงไปมาก ส่วนนักลงทุนทั่วไปเชื่อว่าคงรอดูภาวะก่อนตัดสินใจปรับพอร์ต 
นางวรวรรณ ธาราภูมิ ประธานเจ้าหน้าที่บริหาร บลจ.บัวหลวง นายกสมาคม บลจ. กล่าวว่า หุ้นที่ตกเป็นเป้าถูกขายน่าจะเป็นหุ้นตัวใหญ่ (บิ๊กแคป) ที่นักลงทุนต่างชาติซื้อไว้มาก 
“เราต้องดูหน้างานก่อน ถึงจะตัดสินใจว่าจะทำอย่างไร ซึ่งไม่จำเป็นต้องขายหุ้นอย่างเดียว อาจจะอยู่นิ่งๆ ก็ได้ แต่หุ้นลงยังไม่ใช่เป็นโอกาสในการซื้อ เพราะยังไม่รู้ว่าอนาคตจะเป็นอย่างไร” นางวรวรรณ กล่าว
นางภัทธีรา ดิลกรุ่งธีระภพ นายก สมาคมบริษัทหลักทรัพย์เปิดเผยว่า ไม่รู้ว่าวันนี้ดัชนีจะลงหนักเท่าวันก่อน 28 จุดหรือไม่ 
“เหตุรุนแรงส่งต่อเศรษฐกิจไตรมาส 2 แต่โชคดีที่ตลาดไทยมี กลุ่มพลังงานใหญ่ที่สุดซึ่งราคาน้ำมัน ยังช่วยได้อยู่” นางภัทธีรา กล่าว
ม.ล.ทองมกุฏ ทองใหญ่ กรรมการ ผู้จัดการใหญ่ บล.ไทยพาณิชย์ กล่าวว่า วันนี้หุ้นลดลงมากแน่เพราะตกใจกับเรื่องที่ไม่คาดคิดกับความเสียหายครั้งนี้ และที่สำคัญยังไม่รู้ว่าจะจบอย่างไร 
นางวิริยา ลาภพรหมรัตน์ ผู้ช่วยกรรมการผู้จัดการ ฝ่ายพัฒนาธุรกิจ บล.เกียรตินาคิน กล่าวว่า หุ้นน่าจะลงสู่ระดับ 770-760 จุดหรือลดลง20 จุด จากดัชนีปิดที่ 789 จุด 
ปัจจุบันตลาดหุ้นไทยมีมาตรการหยุดพักการซื้อขายชั่วคราว 30 นาทีกรณีดัชนีหุ้นลดลง 10% ซึ่งหากใช้มาตรการดังกล่าววันนี้ดัชนีหุ้นจะต้องลดลงถึง 78.90 จุด